61-jarige man vas vir 4-jarige se moordArgieffoto: Nico Strydom ŉ 61-jarige man is in hegtenis geneem vir die beweerde moord op sy vierjarige stiefkleindogter. Kapt. Nkosikho Mzuku, polisiewoordvoerder, het gesê die voorval het by ŉ huis in Mdantsane, noordwes van Oos-Londen in die Oos-Kaap, plaasgevind. “Die dogtertjie se biologiese ma en haar ouma het haar in die sorg van die verdagte gelos toe hulle Vrydagaand uitgegaan het. Toe hulle terugkeer, het hulle die kind dood in die huis aangetref,” het MZuku gesê. Die polisie het ŉ moordondersoek van stapel gestuur en die man in hegtenis geneem. Die motief vir die beweerde moord en oorsaak van die kind se dood is nie bekend nie en word ondersoek. Die man sal na verwagting Maandag in die Mdantsane-landdroshof verskyn op aanklag van moord.